पाएं अपने शहर की ताज़ा ख़बरें और फ्री ई-पेपरडाउनलोड करें
पूर्व मध्य रेलवे में अधिकारियों और कर्मचारियों को कोरोना से बचाव के लिए लगाए जाने वाले सुरक्षा वैक्सीन की स्पीड बहुत स्लो है। हाजीपुर मुख्यालय से लेकर सभी 5 रेल डिवीजन में काम करने वाले महज 26 प्रतिशत अधिकारियों और कर्मचारियों को वैक्सीन लगाई जा सकी है, जबकि 74 प्रतिशत अधिकारियों और कर्मचारियों का वैक्सीनेशन होना बाकी है। यह आंकड़ा बुधवार को पूर्व मध्य रेलवे ने खुद ही जारी किया है।
कुछ दिनों पहले ही भास्कर ने प्रमुखता के साथ पूर्व मध्य रेलवे में तेजी से फैल रहे कोरोना संक्रमण को लेकर खबर पब्लिश की थी। फिलहाल पूर्व मध्य रेल अपने अधिकारियों और कर्मचारियों को सुरक्षित करने की कोशिशों में जुटा है। हालांकि फ्रंट लाइन पर काम करने वाले लोको पायलट, असिस्टेंट लोको पायलट, गार्ड, TTE और RPF के जवान काफी संख्या में अब तक कोरोना के शिकार हो चुके हैं।
प्लान वे में वैक्सीनेशन का दावा
CPRO राजेश कुमार के अनुसार पूरे पूर्व मध्य रेलवे में वैक्सीनेशन के लिए प्लान वे में काम किया जा रहा है। हाजीपुर मुख्यालय व सभी डिवीजनों को मिलाकर कुल 81706 कर्मचारी में से 28844 कर्मचारियों को अलग-अलग जगहों के रेलवे हॉस्पिटल्स में वैक्सीन दिए गए हैं। इनमें मुख्यालय में काम करने वाले 2564 अधिकारियों-कर्मचारियों में से 800 को कोविड वैक्सीन लगाया गया है। जबकि, दानापुर डिवीजन में 14640 रेलकर्मियों में से 4919, समस्तीपुर डिवीजन में 10804 में से 3359, सोनपुर डिवीजन में 12820 में से 5553, पंडित दीनदयाल उपाध्याय मंडल में 14722 में से 3057 और धनबाद डिवीजन में 22401 रेलकर्मियों में से 9949 को कोरोना की वैक्सीन अब तक लगाई जा चुकी है। इसके अलावा हरनौत रेल कारखाना, निर्माण संगठन, पंडित दीन दयाल उपाध्याय के प्लांट डिपो और समस्तीपुर वर्क शॉप के कुल 3755 रेलकर्मियों में से 1208 रेलकर्मियों को भी वैक्सीन दी गई है।
अब APP के जरिए टीकाकारण का अप्वाइंटमेंट
मंगलवार को ही पूर्व मध्य रेलवे ने अपने सभी कर्मचारियों के लिए स्पर्श नाम से एक मोबाइल APP लांच किया था। CPRO ने कहा कि इस APP के जरिए रेलवे के अधिकारी और कर्मचारी वैक्सीन लेने के लिए अपना अप्वाइंटमेंट आराम से ले सकते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn